Toergroep in Khayelitsha beroof(Argieffoto) Die Wes-Kaapse polisie het beveel dat sy 72-uur-aktiveringsplan in werking gestel word ná 11 toeriste Vrydag in Khayelitsha beroof is. “Die groep het ŉ tuinbouprojek besoek toe hulle gedreig en van hul kameras, selfone en beursies beroof is,” het brig. Novela Potelwa, polisiewoordvoerder, gesê. “Hulle was in die gebied saam met ŉ plaaslike toergids toe vyf gewapende mans die perseel van die skool wat hulle besoek het, binnegekom het. Die verdagtes, wat glimbaadjies aangehad het, het die groep in hul voertuig ingedwing en beroof.” Niemand is tydens die voorval beseer nie. Speurders het die toeriste later in hul hotel besoek en daar verklarings afgeneem. Beradingsdienste is ook vir hulle aangebied. Niemand is nog in verband met die voorval aangekeer nie.